ΓΡΑΠΤΗ ΕΡΩΤΗΣΗ E-1832/97 υποβολή: Jan Sonneveld (PPE) και Reimer Bφge (PPE) προς την Επιτροπή (28 Μαΐου 1997)

Θέμα: Κονσερβοποίηση χοιρείου κρέατος από περιοχές της Ολλανδίας που έχουν αποκλεισθεί λόγω πανώλης των χοίρων.

Συνεπεία των προβλημάτων που αντιμετωπίζει η Ολλανδία λόγω της πανώλης των χοίρων και των ληφθέντων σχετικώς μέτρων, αγοράζονται αυτή τη στιγμή με οικονομική ενίσχυση της Ευρωπαϊκής Ένωσης μεγάλες ποσότητες χοίρων από τις αποκλεισμένες περιοχές και καταστρέφονται.

Οι συνέπειες των ανωτέρω είνει τρείς:

- σημαντική οικονομική επιβάρυνση για την ΕΕ και την Ολλανδία,

- αυξανόμενο έλλειμμα πρώτων υλών για τις βιομηχανίες επεξεργασίας χοιρείου κρέατος,

- εντεινόμενη κοινωνική αντίδραση για την σπατάλη υγιούς χοιρείου κρέατος.

Με την κονσερβοποίηση του κρέατος αυτού είναι δυνατόν:

- να εξοικονομηθεί το κόστος της αγοράς των ζώων,

- να δημιουργηθούν εις αντιστάθμηση θέσεις εργασίας,

- να προληφθεί η σπατάλη υγιούς χοιρείου κρέατος.

1. Προσυπογράφει η Επιτροπή την άποψη ότι το κρέας αυτό ανταποκρίνεται σε όλες τις προδιαγραφές για κατανάλωση από τον άνθρωπο;

2. Προσυπογράφει η Επιτροπή τα πλεονεκτήματα που παρουσιάζει η κονσερβοποίηση έναντι της καταστροφής, όπως παρουσιάστηκαν ανωτέρω;

3. Αληθεύει ότι η Επιτροπή έχει επιτρέψει την κονσερβοπίηση του κρέατος από τις αποκλεισμένες περιοχές στην Γερμανία, αλλά όχι στην Ολλανδία;

4. Εάν η απάντηση στις ανωτέρω ερωτήσεις είναι καταφατική, προτίθεται η Επιτροπή να επιτρέψει και στην Ολλανδία να προβεί σε κονσερβοποίηση του κρέατος και πότε;

Απάντηση του κ. Fischler εξ ονόματος της Επιτροπής (4 Ιουλίου 1997)

1. Οι χοίροι που αγοράστηκαν υπό το καθεστώς έκτακτης στήριξης της αγοράς προέρχονται από χοιροτροφικές εκμεταλλεύσεις που βρίσκονται σε περιοχές που θεωρούνται ως περιοχές κινδύνου κλασικής πανώλους των χοίρων. Οι περιοχές έχουν καθοριστεί με βάση τα κρούσματα κλασικής πανώλους των χοίρων, εκ των οποίων περισσότερα από 200 έχουν δηλωθεί κατά τη διάρκεια της περιόδου από το Φεβρουάριο έως το Μάιο 1997. Ο μεγάλος αριθμός κρουσμάτων δείχνει ότι η διάδοση του ιού δεν βρίσκεται υπό έλεγχο. Έχουν καταβληθεί πολλές προσπάθειες για να εξασφαλισθεί ότι οι χοίροι που αγοράζονται υπό το καθεστώς στήριξης της αγοράς είναι υγιείς και δεν βρίσκονται σε φάση επώασης της κλασικής πανώλους των χοίρων. Όμως, το τελευταίο δεν μπορεί να αποκλεισθεί πλήρως λόγω της παρουσίας του ιού στην περιοχή. Η προ της σφαγής εξέταση και η κρεοσκόπηση του κάθε χοίρου πραγματοποιείται σύμφωνα με τις διατάξεις της οδηγίας 64/433/ΕΟΚ του Συμβουλίου ((ΕΕ 121 της 29.07.1964 )), περί υγειονομικών προβλημάτων στον τομέα των ενδοκοινοτικών συναλλαγών των κρεάτων, και συμπεραίνουν εάν το κρέας ικανοποιεί όλες τις απαιτήσεις για την κατανάλωση από τον άνθρωπο.

Στην περίπτωση που η προ της σφαγής εξέταση και η κρεοσκόπηση δεν εντοπίζουν μόλυνση σε αρχικό στάδιο επώασης της κλασικής πανώλους των χοίρων, δεν μπορεί να αποκλεισθεί ότι το περιβάλλον (όχημα χρησιμοποιούμενο για τη μεταφορά, χώροι στάβλισης και άλλα μέρη του σφαγείου) έχουν πιθανά μολυνθεί από τον ιό και αποτελούν πιθανή πηγή νέας μόλυνσης.

2. Η Επιτροπή δεν πιστεύει ότι η κονσερβοποίηση μεγάλων ποσοτήτων χοιρείου κρέατος αποτελεί πραγματική εναλλακτική λύση, αντί της αξιοποίησης των παραπροϊόντων των ζώων αυτών, όπως προβλέπεται επί του παρόντος από τον κανονισμό (ΕΚ) αριθ. 413/97 ((ΕΕ L 62 της 04.03.1997 )), για τη θέσπιση έκτακτων μέτρων στήριξης της αγοράς στον τομέα του χοιρείου κρέατος, στις Κάτω Χώρες. Για τα προϊόντα αυτά δεν υπάρχει αγορά εντός της Κοινότητας. Είναι δυνατή η εξαγωγή τους, αλλά θα διαταράξει τις τακτικές εξαγωγές και θα βλάψει τη φήμη των μεταποιημένων κοινοτικών προϊόντων στην παγκόσμια αγορά. Επιπλέον, θα πρέπει να τονιστεί ότι η μεταποίηση αυτού του χοιρείου κρέατος απαιτεί τεράστιες προσπάθειες ώστε να εξασφαλιστεί ότι μεταποιείται όλο το σφάγιο, και ότι δεν «εκτρέπονται» τμήματα του σφάγιου στην εσωτερική αγορά.

3. Η Γερμανία ενέκρινε στα τέλη Μαρτίου 1997 τη χρήση μικρού αριθμού επιλέξιμων χοίρων πάχυνσης για κονσερβοποίηση. Μέχρι τα τέλη Μαΐου, είχαν μεταποιηθεί περίπου 23.000 σφάγια αποδίδοντας 1.500 τόνους κονσερβοποιημένων προϊόντων, που θα εξαχθούν χωρίς επιστροφές.

4. Το ζήτημα της κονσερβοποίησης περιλαμβάνεται στις εν εξελίξει συζητήσεις μεταξύ της Επιτροπής και των ολλανδικών αρχών που αφορούν την κλασική πανώλη των χοίρων. Όμως, προτεραιότητα δίνεται στα σημεία που διαδραματίζουν σημαντικό ρόλο για την καταπολέμηση της ασθένειας και για την εφαρμογή των έκτακτων μέτρων στήριξης της αγοράς κατά αποτελεσματικό τρόπο.